Reprezentanţii Direcţiei Regionale de Drumuri şi Poduri (DRDP) Craiova au anunţat, miercuri, că circulaţia rutieră pe Transalpina, între Rânca şi Obârşia Lotrului, rămâne închisă atât timp cât există în continuare pericol pentru siguranţa publică. În zonă cad bucăți de stâncă.
Reprezentanţii DRDP au precizat că circulaţia rutieră nu poate fi reluată pe DN 67C - Transalpina - sectorul de drum cuprins între Rânca şi Obârşia Lotrului.
„Momentan avem căderi de pietre de pe versant în urma ploilor torenţiale, avem ploi torenţiale anunţate şi în perioada următoare. Colegii noştri sunt pe acest tronson de drum şi îndepărtează piatra căzută, îndepărtează zăpada care mai era căzută pe partea carosabilă. În momentul în care ploile vor reîncepe, suntem şi sub un cod galben, aceştia se vor retrage în bază pentru că nu îi putem expune unui pericol real pe acel sector de drum”, au declarat pentru News.ro oficiali ai DRDP Craiova.
Ei au precizat că circulaţia va fi reluată atunci când acest sector de drum va fi considerat sigur.